
                   CONSILIUL SUPERIOR AL MAGISTRATURII


12 noiembrie 2012

Având în vedere articolul 

„Planul secret al Asociaţiei Magistraţilor pentru schimbarea conducerii CSM”

publicat în cotidianul „România Liberă” la data de 9 noiembrie 2012,

judecătorul HORAŢIUS NICOLAE DUMBRAVĂ, membru ales al Consiliului Superior al Magistraturii formulează următorul

DREPT LA REPLICĂ

În legătură cu informaţiile prezentate în cuprinsul articolului „Planul secret al Asociaţiei Magistraţilor pentru schimbarea conducerii CSM”, publicat în cotidianul „România Liberă” la data de 9 noiembrie 2012 şi pentru o informare corectă a opiniei publice precizez următoarele:


Faţă de declaraţia domnului judecător Dan Spânu, preşedintele Asociaţiei Magistraţilor din România, consemnată în cuprinsul articolului menţionat, doresc să fac cunoscut faptul că nu am desfăşurat niciun demers în sensul contactării personal sau telefonic a domnului judecător Dan Spânu.

De asemenea, nu am manifestat niciodată intenţia de a mă implica în acţiunile desfăşurate de asociaţiile profesionale AMR şi UNJR în sensul revocării actualei conduceri a Consiliului Superior al Magistraturii.

Aşa cum este cunoscut, la data de 24 octombrie 2012 am participat, împreună cu domnul judecător Alexandru Şerban, membru ales al CSM,  la o întâlnire de lucru cu preşedintele  Curţii de Apel Craiova şi preşedinţii instanţelor arondate. Subliniez că nu am avut nicio întâlnire cu domnul judecător Dan Spânu. Totodată, atrag atenţia că temele abordate în cadrul discuţiilor nu au vizat eventuale iniţiative legate de revocarea din funcţie a actualei conduceri a CSM, ci au fost centrate exclusiv pe problematica intrării în vigoare a noilor coduri şi chestiuni referitoare la relaţia Consiliului cu instanţele de judecată.

Reamintesc, pe această cale că CSM, este un organ colegial care, anual, îşi desemnează, dintre membrii aleşi, preşedintele şi vicepreşedintele prin vot liber exprimat. 

Judecător HORAŢIUS NICOLAE DUMBRAVĂ,
Membru ales al Consiliului Superior al Magistraturii
Adresa: Bucureşti, Str. Calea Plevnei, Nr.141, Sector 6,

Fax: 021/3116936 

Web: www.csm1909.ro

